Dada Masiti ble født i havnebyen Tunda (også skrevet Chundwa eller Tchundwa), en kystby på øya Pate i øygruppen Lamu i det indiske hav. Øygruppen ligger nær Somalia. Hun flyttet som liten med familien til Barawa i Somalia og vokste opp der. Familien regnet seg som direkte etterkommere etter Muhammed. I Somalia, som i flere andre land, står den muntlige tradisjonen sterkt, og historien ble på Dada Masitis tid stort sett formidlet muntlig. Det er mange usikkerheter i historien om henne, men det er dokumentert at hun ble kidnappet i seksårsalderen og tatt med til Zanzibar, der hun ble solgt som slave. I Zanzibar ble hun giftet bort, men et søskenbarn fant henne etter 10 år, og tok henne med tilbake til Barawa. Etter at hun kom tilbake til fødebyen fordypet hun seg i religiøse studier. Hun fikk etter hvert omdømme som en lærd muslim, og hun ble kåret til islamsk helgen i sin levetid.